**Pastile verzi Jazz**

*Andrei Șerbănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E verde localul, pe mese, pe geamuri,

Iar muzica-i veche și tăria barbară…

Meduze de sticlă dansează prin baruri,

Cu mustățile negre de fum de țigară.

Jazzul răsună din trista fanfară,

Melodic în cheie și grav în mesaj:

- E-o criză frumoasă venind din vioară,

Ce-mi plânge pe umăr și-mi face deranj.

Ce verzi sunt ferestrele văzute de-aici!

Și ce bună-i țigara fumată în doi,

În zgomot de clape, când toate-s cuminți…

Și plouă – e veșted, murdar și e noroi…

Pe-afară și-n casă te-aștept să mă minți:

- Demență și argou sunt ”eu” fără ”noi”…